Endamê Komîteya Rayberdişî yê PKK’yî Dûran Kalkan Medya Haber TV de bi meymanê programê Ulkedenî. Kalkanî derheqê xoverdayîşanê grevanê vêşanîye, weçînayîşê herêmîyan ê Bakûrê Kurdîstanî û Tirkîya, komkiştişê ke Kurdîstan de yenê kerdene, rewşa Rojakewten û Bakûrê Surîye, serrgêra komkiştişê Helebçe û Newroze de qisey kerd.
Kalkanî şexsê Leyla Guvene, Sebahat Tuncele û Selma Irmake de 8’ê Adare yê cinîyan pîroz kerd û mucadeleyê înan ê seba azadîye de,  înan rê serkewtiş waşt.
Kalkanî bale ante grevanê vêşanîye ser û va no mucadele do miheqeq ser bikewo û wina dewam kerd: “Vera tecrîdî û faşîzmî, hêrs û razînêbîyayîşêko pîl vejîyo meydan. Ma no hêrs welatperweran û girewteyan de dî û no hêrs û razînêbîyayîş her ke şono beno pêt û vila. Teberê welatî de zî na rastîye yena dîyayene. Çar parçeyanê Kurdîstanî de, bi taybetî zî Ewropa de, Kurdî bi têgêrayîşanê sîyasîyan, na rastîye çiman ver finenê ra. No têgêrayîş do bibo berz. Ganî pêroyê dinyaye rê tesîr bikero. Ganî tesîro tewr pîl sazîyê heqanê merdiman, hêzê sîyasîyan û hêzê demokratîkan rê bêro kerdene.“
XOVERDAYÎŞ VERA SERKEWTIŞÎ ŞONO
Kalkanî va na rewşe ver faşîzmê AKP-MHP’yî bîyo teng û wina dewam kerd: “Tayê çalakwanan va, ma zî sey înan fikirîyenê. Xoverdayîş resto asta zaf muhîme, vera serkewtişî şono. No xoverdayîş do ser bikewo. Kes nêeşkeno peygoş bikero. Xora bî eşkera ke îradeyo winasî do vîndî nêkero. Ma ver de Newroze esta. Hewteyê ma yê qehremanîye yo neteweyî yo. No sebeb ra ma hêvîdar ê ke xoverdayîşî do hîna bibê pêt û berz.“
KURDÎ DO BÊ AZADÎYE CUYÊKA BÎNÊ QETÎYA QEBUL NÊKERÊ
Kalkanî dewamê qiseykerdişê xo de wina va: ”Xora cuyêka bîne nêbena. Kurdan rê her tim zulim, nêheqî ameyê kerdene û rastê komkiştişî ameyê. Bi nê qeydeyî musayê ke, bê azadîye, bê demokrasîyî cuye nêbena û bi nê qeydeyî merdim nêeşkeno estbîyayîşê xo bipawo. Kurdî seba estbîyayîşê xo xo ver danê. Pêroyê dinyaye vîneno û paştdarîye dano ci. Ê wezîfeyê xo anê ca û ferasetê xo yê demokratîkî nîşan danê. Têgêrayîş û şarê ma sere ra nat vano sîstemo ke bi Şerê Yewinî yê Dinyaye ameyo ronayene, bi zîhnîyet û sîyasetê qirkerdişî ameyo awankerdene. Rayber Apoyî nîşan dayo ke ciwîyayîşêko winasî nêno qebulkerdene û vera nê alternatîf ardo meydan. Nê mucadeleyî ma ardê hişê xo ser.
FAŞÎZM DO VERÊ MERDIMAHÎYE DE VILEYÊ XO BINAMNO DE
Ganî cuye azade bo, eke azad nêbo ganî çin bo. Xete na ya. Xoverdayîş na xete ser yeno kerdene. Kes mevajo ke ê do Kurdan na xete ra û xoverdayîşî ra bikerê dûrî. Ma rast a zî xetêka başe vete mîyan. Ma bi nê xoverdayîşan rayîrêko rast kerd awan û şaşîyî kerdî çareser. Naye ra zî no xoverdayîş do heta serkewtişî bidomîyo. Heta ke faşîzm bikero vîndî do bidomîyo. Senî ke nika DAÎŞ’î vileyê xo kerdo çewt, pêro faşîstî, vera merdimahîye, vera azadîye de do vileyê xo bikerê çewt. Nê ra dot çareyêko bîn çin o.
BÎYÊ XÊX Û HAR
Nika seke bibê har têgêrenê. Vanê ‘Ma do bikerê teber‘. Vanê ‘Ma do partîye bigîrê‘. Vanê ‘wa şorê filan ca‘. Heqaretan kenê û her kesî bi terorîstîye kenê sûcdar. Vanê “heqê înan ê cuye çin o“. Mi verî zî vatbi ‘Ti bîyî çi?. Ti Neron î, ti fîrawun î, ti Newmrûd î! Ma na dinyaye de tena ti estî! Merdim ganî bi hurmet tê bigêro. Qendîlî bixof nîşan dano, Pensîlvanyayî bixof nîşan dano. Gelo ti kam î? Heta vizêrî to Qendîlî rê hende peyamî erşawitêne. O yo ke Pensîlvanya de têkilîye de bi ti bîyî. Ti bi Fetullah Gulenî vejîyayî meydan, ti kamî xapnenî? Bi demagojîyî rastîyî mabên ra nêdarîyenê we. Pêroyê çapemenîye kerda binê kontrolê xo, vengê her kesî birnayo û bi nê qeydeyî her çeşit zuran keno.
Rastîya tarîxî raste de ya, eşkera ya. Ma wazenê ke cuyêka seyyewbînîye, demokratîke awan bikerê. La eke ti bi nê ziwanî qisey bikê, o wext yew do rawirzo û vajo ‘De wirze û şo Gurcîstan‘. Yew bivajo wirzê şo Asya ya Mîyanêne. Ti senî wayîrê keyeyî ra vanî tîya ra şo! Çîyêko winasî nêbeno.“
ZANÊ KE KENÊ VÎNDÎ, COKA WINA BÎYÊ HAR
Kalkanî bale ante hêrişanê rejîmê AKP-MHP’yî yê ke bi destê leşker û polîsan yenê kerdene ser û wina va: “Îtîfaqê AKP-MHP’yî seba ke zano keno vîndî, bi hêrişanê leşker û polîsan keno ke emrê xo biko derg. Weçînayîşî de do bikero vîndî. Naye baş zano û coka bîyo har. Bi leşker û polîsan hêriş keno, bi operasyonan şono şarî ser. Hêrişê koyî keno, hêrişê dewan û bajaram keno, gêno, îşkence keno, heqan binpay keno. Çîyo ke faşîzmê AKP-MHP’yî nêkerdo nêmendo. Keno ke bi nê qeydeyî ser bikewo. La reyna zî vîneno ke o do bikero vîndî. Pêro anketî na rastîye nîşan danê. Naye ser zî bîyê har, bîyê xêx. Beno ke provakasyonanê neweyan do bikerê dewre. Ganî her kes amade bo. Ganî mucadele bêro pêtkerdene. Hêzê demokratîkî, hêzê welatperwerî, hêzê şoreşgêrî ganî bêrê têhet û bibê yew. Vera faşîzmî xoverdayîş ganî her ca û meydan de bêro dayene û 31‘ê Adare ganî seba demokrasî û seyyewbînîye bibo rayîr.“
Kalkanî bi munasebetê serrgêra 15’ine yê Komkiştişê Qamişloyî de zî qisey kerd û şehîdê Qamişloyî bi hurmet yad kerdî û wina va: “Mabênê 15 serran de Rojawan de rast a zî gamê muhîmî ameyî eştene. Şehîdê Qamişloyî nika Rojawanê Kurdîstanê Azadî de ciwîyenê. Rûhê înan ê xoverdayoxî no rayîr akerd.
QSD, YPG-YPJ ÇAR SERRÎ YO KE DERSA MERDIMAHÎYE DANÊ HER KESÎ
Kalkanî şerwanê QSD, YPG-YPJ’yî yê Dêra Zorî pîroz û silam kerdî û wina va: “Ez şehîdan bi hurmet yad kena. Çar serrî yo ke dersa merdimahîye danê her kesî. Bi cesaret û fedakarîye, tarîxî newe ra nuşnenê. Dersa cuya rastîkene danê her kesî.“
ŞEXSÊ DAÎŞ’Î DE VILEYÊ FAŞÎZMÊ AKP-MHP’YÎ NAMÎYA DE
Kalkanî wina dewam kerd: “Vileyê faşîzmî namîya de. Senî ke serra 1945’î de vileyê faşîzmê Hîtlerî ame şikitene, nika zî vileyê DAÎŞ’î, Dêra Zor de ame şikitene. Tayê hetan kerd ke şoreşê Kurdan ê Rojawanî bibo binkewte. Tayê hetan nê hesabî kerdêne. Bi nê qeydeyî hêrişê hêzanê Kurdan kerd. La nika vileyê înan bi xo, Dêra Zor de namîya de. Şexsê DAÎŞ’î de vileyê AKP-MHP’yî, vileyê faşîzmê Erdogan û Bahçelîyî namîya de. Ganî ma na rastîye baş bivînê. Coka bi hêrs û nefret têgêrenê. Ewro DAÎŞ’î yê ke teslîm bîyê wazenê ke şorê Tirkîya. Çunke uca ra ameyê û wazenê reyna agêrê uca. Pêroyê dinyaye na rastîye baş zana. Naye ser fermandarîya YPJ’yî beyanat da û va “Cinîyî payan ser o yê, faşîzm do bikero vîndî“. Heya, cinîyê azadî payan ser o yê.“
SEY FAŞÎZMÊ HÎTLERÎ, GANÎ FAŞÎZMÊ DAÎŞ’Î ZÎ  BÊRO MEHKEMEKERDENE
Kalkanî derheqê mehkemekerdişê çeteyanê DAÎŞ’î de zî qisey kerd û wina va: “Nika bîyê binkewteyî. Se ke wexto ke Hîtlerî kerd vîndî faşîzm seba rumetê merdimahîye, seba ercanê merdimahîye, seba edaletî ame mehkemekerdene, ganî nika zî DAÎŞ bi eynî qeydeyî bêro mehkemekerdene. No tena wezîfeyê QSD’yî nîyo. Xora bi mucadele û xoverdayîşî wezîfeyê xo ardo ca û no oxir de bi hezaran şehîdî dayî. Nika pêro DAÎŞ’îyî teslîmê QSD’yî bîyê. Ganî nînan rê çi bêro kerdene? Ganî her kes naye ser bifikirîyo. Ganî Reqa de mehkemeyê edaletî bêrê ronayene û çeteyê faşîstî yê ke hetê AKP-MHP’yî ra ameyê erşawitene bêrê mehkemekerdene. Hesabê gonîya ke ameya rijnayene, ganî nê çeteyan û wayîrê nê çeteyan ra bêro perskerdene.
EL QAÎDE Û DAÎŞ PARÇEYÊ QIJKEK Ê; ESAS BEDEN AKP Û MHP YÊ
Sey nimûne ma bala o bidê kerdişanê Tayyîp Erdoganî yê Tirkîya ser. Tîrkîya de vîst û çar saetî dişmenîya Kurdan keno. Hişê merdiman bi netewperestî û şowenîzmî keno sûr. Mezgê merdiman şuno û bi dişmenîya Kurdan keno pir. DAÎŞ’î ra hezar qatî zêdeyêr şowenîzm û dînperestîye keno. Nê merdimî vampîr ê û xo kenê amade ke gonîya Kurdan bişimê. Ganî bêrê rehabîlîtekerdene. Gelo çiyêko winasî beno? Fetwa vejenê û vanê wa welat ra şorê! Heta ke AKP û MHP yewbînan ra nêrê visnayene, heta ke hezar çeteyê înan ê ke mezgê ci ameyo şutene nêrê perwerdekerdene, demokrasî do nêro Rojakewtena Mîyanêne. El qaîde çi yo, DAÎŞ çi yo. Nê parçeyê qijkekî yê. Esas beden bi xo AKP-MHP yo.“
VIZÊRÎ SADAMÎ HELEBÇE DE KURDÎ QETL KERDÎ, EWRO ZÎ FAŞÎZMÊ TC’YÎ ROJAWAN DE EYNÎ ÇÎYÎ KENO
Kalkanî bi munasebetê serrgêra 31’ine ya Komkiştişê Helbçe de zî qisey kerd û wina va: “Helebçe birînêka xedare ya, hîna zî zerrî û mezgê Kurdan de sey dej ca gêna. Dejê Helebçe hîna zî dewam keno. Mucadeleyê Kurdan o Azad bi vila û aver şîyo. Her çiqas ke problemê xo bibê zî Başûr de destkewteyî awan bîyî. Nînan dejê Kurdan tayê kerdî sivik. Nê destkewteyê Kurdan bi destê şehîdan vejîyayî meydan. Ganî na rastîye baş bêro fehmkerdene.
MA BAJARANÊ HELEBÇE Û EFRÎNÎ SEY WA Û BIRAYÊ YEWBÎNAN VÎNENÊ
Vizêrî kerdişê ke Saddamî Helebçe de kerdê, ewro TC Dêrelûke de, Şêladize de û her hetê Bakûrî de keno. Efrîn de eynî qetlîaman keno. Ganî ma bajaranê Helebçe û Efrînî sey wa û birayanê yewbînan bivînê. Ganî dişmen rast bêro fehmkerdene û na rastîye eşkera bêro dîyayene. Sîyasetê ma yê Başûrî û şarê ma yê Başûrî ke wazeno Helebçeyî bi dilsozîye yad bikero, o wext ganî her çîyî ra ver dişmenê xo rast nas bikero. Ma bi xoverdayîşê şehîdan mucadeleyê xo resnayo ewroyî. Ma nêvanê ke xeta PKK’yî esas bêro girewtene. La ma vanê wa xeta pêşmergetîye esas bêro girewtene. Pêşmergetîye temsîlîya hezar şehîdan a. Temsîlê 5 hezar şehîdanê Helebçeyî ya. Ganî her kes xeta şehîdanê Helebçeyî esas bigîro.“
PEYAMÊ SEBA NEWROZE
Kalkanî peynîya qiseykerdişê xo de bale ante Newroze ser û wina va: “Ma menga Newroze de yê. Ma rojanê qehremantîye yê neteweyî de yê. Menga Adare de bi desan hevalê ma bîyî şehîd. Her roje roja qehremanîye ya. Newroze: roja ma ya qehremantîye ya neteweyîye ya. Newroze bi qehremanîya Mazlûm Doganî, Zekîye Alkane, Ronahîye û Berîvane bîye roja qehremanîye ya neteweyîye.
Menga winasîye de ganî mucadele hîna bêro pêtkerdene û averberdene. Ez her çiyî ra ver Newroza şarê ma pîroz kena. Ez bawer kena ke na Newroze do bi coşê pîlî, her ca de, bi mucadele bêro pîrozkerdene û vera faşîzmî bibo mucadeleyêko tewr berz û tecrîdî mabên ra wedarno.“
Kalkanî Roşanê Newroze yê her kesî pîroz kerd û waşt ke her kes xo ver bido.
